CELEX: 32020D1722
Language: lt
Date: 1605484800000
Title: Komisijos sprendimas (ES) 2020/1722 2020 m. lapkričio 16 d. dėl 2021 m. pagal ES apyvartinių taršos leidimų prekybos sistemą suteiktinų visos Sąjungos apyvartinių taršos leidimų skaičiaus (pranešta dokumentu Nr. C(2020) 7704) (Tekstas svarbus EEE)

2020 11 18   
               
               
                  LT
               
               
                  Europos Sąjungos oficialusis leidinys
               
               
                  L 386/26
               
            
         KOMISIJOS SPRENDIMAS (ES) 2020/1722
         2020 m. lapkričio 16 d.
         dėl 2021 m. pagal ES apyvartinių taršos leidimų prekybos sistemą suteiktinų visos Sąjungos apyvartinių taršos leidimų skaičiaus
         
            
               (pranešta dokumentu Nr. C(2020) 7704)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Sąjungoje ir iš dalies keičiančią Tarybos direktyvą 96/61/EB (1), ypač į jos 9 ir 9a straipsnius,
         kadangi:
         
                     (1)
                  
                  
                     vadovaujantis Direktyvos 2003/87/EB 9 straipsniu ir 9a straipsnio 1 dalimi, Komisijos sprendimu 2010/634/ES (2) nustatytas visos Sąjungos apyvartinių taršos leidimų (toliau – ATL), kurie 2013 m. turi būti suteikti, kad būtų parduodami aukcione arba paskirstomi nemokamai, skaičius. Siekiant atsižvelgti į Kroatijos įstojimą į Sąjungą, ES apyvartinių taršos leidimų prekybos sistemos (toliau – ES ATLPS) taikymo išplėtimą apimant EEE narėmis esančias ELPA valstybes ir surinktą papildomą informaciją bei tikslesnius duomenis, Sprendimas 2010/634/ES buvo atitinkamai iš dalies pakeistas Komisijos sprendimu 2013/448/ES (3), kuriuo nustatytas 2013 m. visos Sąjungos ATL skaičius – 2 084 301 856. Nustatant po 2013 m. einančiais kalendoriniais metais suteiktiną bendrą ATL skaičių, minėtas skaičius turėjo būti kasmet mažinamas taikant 1,74 % linijinį mažinimo koeficientą;
                  
               
                     (2)
                  
                  
                     siekiant nuo 2021 m. linijinį mažinimo koeficientą padidinti iki 2,2 % ir taip Sąjungoje kasmet suteiktinų ATL skaičių sumažinti 43 003 515, Direktyva 2003/87/EB buvo iš dalies pakeista Europos Parlamento ir Tarybos direktyva (ES) 2018/410 (4). Šiuo skaičiumi sumažinamas šiame sprendime nustatytas 2021 m. visos Sąjungos ATL skaičius;
                  
               
                     (3)
                  
                  
                     2020 m. vasario 1 d. įsigaliojo Susitarimas dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (5) (toliau – Susitarimas dėl išstojimo). Pagal Susitarimo dėl išstojimo 127 straipsnį Direktyva 2003/87/EB Jungtinei Karalystei ir jos teritorijoje taikoma iki 2020 m. gruodžio 31 d., t. y. Susitarimo dėl išstojimo 126 straipsnyje nustatyto pereinamojo laikotarpio pabaigos. Be to, pasibaigus pereinamajam laikotarpiui bus taikomas prie Susitarimo dėl išstojimo pridėtas Protokolas dėl Airijos ir Šiaurės Airijos. Pagal Protokolo dėl Airijos ir Šiaurės Airijos 9 straipsnį ir 4 priedą Direktyva 2003/87/EB toliau taikoma Jungtinei Karalystei ir jos teritorijoje tiek, kiek tai susiję su elektros energijos gamyba Šiaurės Airijoje. Taigi pasibaigus pereinamajam laikotarpiui Šiaurės Airijoje gaminant elektros energiją išmetamiems teršalams bus toliau taikoma ATLPS direktyva;
                  
               
                     (4)
                  
                  
                     todėl 2021 m. visos Sąjungos ATL skaičius turėtų būti apskaičiuojamas remiantis vidutiniu metiniu ATL, kuriuos dabartinės valstybės narės 2008–2012 m. suteikė pagal savo atitinkamus nacionalinius paskirstymo planus (6), skaičiumi ir vidutiniu metiniu ATL skaičiumi, kuris 2008–2012 m. buvo skirtas Šiaurės Airijos elektros energijos gamybos įrenginiams. Kadangi ataskaitiniu laikotarpiu susijusiame Šiaurės Airijos įrenginyje gaminta tiek elektros energija, tiek šiluma, vidutinis metinis ATL skaičius, skirtas dėl šiame įrenginyje gaminamos elektros energijos, nustatomas atimant su šilumos gamyba susijusių teršalų kiekį ir taikant šilumos santykinį taršos rodiklį, kuriuo remiantis nustatomas nemokamai paskirstomų leidimų skaičius;
                  
               
                     (5)
                  
                  
                     be to, pagal Direktyvos 2003/87/EB 9a straipsnį, ypač jo 1 ir 4 dalis, nustatant 2021 m. visos Sąjungos ATL skaičių reikėtų atsižvelgti į naujausius mokslinius duomenis, susijusius su šiltnamio efektą sukeliančių dujų visuotinio atšilimo potencialu, ir į tai, kad pagal Direktyvos 2003/87/EB 27 straipsnį į ES ATLPS neįtraukiami tam tikri maži Kroatijos, Italijos, Portugalijos, Prancūzijos, Slovėnijos, Ispanijos, Vokietijos ir Islandijos įrenginiai;
                  
               
                     (6)
                  
                  
                     tuo remiantis Direktyvos 2003/87/EB 9 straipsnyje nurodytas visos Sąjungos ATL skaičius 2021 m. turėtų būti 1 571 583 007,
                  
               PRIĖMĖ ŠĮ SPRENDIMĄ:
         
            1 straipsnis
            Direktyvos 2003/87/EB 9 straipsnyje nurodytas visos Sąjungos apyvartinių taršos leidimų skaičius 2021 m. yra 1 571 583 007.
         
         
            2 straipsnis
            Šis sprendimas skirtas valstybėms narėms.
         
         
            Priimta Briuselyje 2020 m. lapkričio 16 d.
            
               
                  Komisijos vardu
               
               Frans TIMMERMANS
               
                  Vykdomasis pirmininko pavaduotojas
               
            
         
         
            (1)  OL L 275, 2003 10 25, p. 32.
         
            (2)  2010 m. spalio 22 d. Komisijos sprendimas 2010/634/ES, kuriuo patikslinamas bendras Europos Sąjungos apyvartinių taršos leidimų, kurie 2013 m. turi būti išduoti pagal ES apyvartinių taršos leidimų prekybos sistemą, skaičius ir panaikinamas Sprendimas 2010/384/ES (OL L 279, 2010 10 23, p. 34).
         
            (3)  2013 m. rugsėjo 5 d. Komisijos sprendimas 2013/448/ES dėl nacionalinių įgyvendinimo priemonių, susijusių su nemokamų šiltnamio efektą sukeliančių dujų apyvartinių taršos leidimų suteikimu pereinamuoju laikotarpiu laikantis Europos Parlamento ir Tarybos direktyvos 2003/87/EB 11 straipsnio 3 dalies (OL L 240, 2013 9 7, p. 27).
         
            (4)  2018 m. kovo 14 d. Europos Parlamento ir Tarybos direktyva (ES) 2018/410, kuria iš dalies keičiama Direktyva 2003/87/EB siekiant ekonomiškai efektyviai dar labiau sumažinti išmetamųjų teršalų kiekį ir paskatinti investicijas į mažo anglies dioksido kiekio technologijas ir Sprendimas (ES) 2015/1814 (OL L 76, 2018 3 19, p. 3).
         
            (5)  Susitarimas dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (OL L 29, 2020 1 31, p. 7–187).
         
            (6)  2013 m. liepos 1 d. Kroatijai įstojus į Sąjungą, visos Sąjungos ATL skaičius buvo apskaičiuotas atsižvelgiant į Kroatiją pagal Akto dėl Kroatijos Respublikos stojimo sąlygų ir Europos Sąjungos sutarties, Sutarties dėl Europos Sąjungos veikimo bei Europos atominės energijos bendrijos steigimo sutarties pritaikomųjų pataisų III priedo 8 punktą (OL L 112, 2012 4 24, p. 21).